b'\n_START_ARTICLE_\nEpicur\n_START_SECTION_\nBiografia\n_START_PARAGRAPH_\nTot i que nasqu\xc3\xa9 a Samos, era fill d\'un atenenc de nom Neocles, establert a l\'illa. La mare es deia Carestrata. Va viure a Samos fins als 18 anys i despr\xc3\xa9s va tornar a Atenes (323\xc2\xa0aC), i es suposa que va anar a l\'escola de Xen\xc3\xb2crates de Calced\xc3\xb2nia segons alguns, tot i que el mateix Epicur ho neg\xc3\xa0. Deixeble de Naus\xc3\xadfanes, fou seguidor de Dem\xc3\xb2crit, encara que ell i els seus seguidors varen negar l\'exist\xc3\xa8ncia de Leucip. Quan va esclatar la Guerra de L\xc3\xa0mia, se\'n va anar d\'Atenes i va partir a Colof\xc3\xb3, on llavors vivia el seu pare, i es va dedicar a l\'ensenyament. Progressivament, va concentrar els seus ensenyaments en la filosofia. Va anar despr\xc3\xa9s a Mitilene i L\xc3\xa0mpsac, on va ensenyar durant cinc anys. El 305\xc2\xa0aC, amb 35 anys, va tornar a Atenes i va adquirir una casa amb un jard\xc3\xad conegut per \xce\x9a\xe1\xbf\x86\xcf\x80\xce\xbf\xce\xb9 \xe1\xbc\x98\xcf\x80\xce\xb9\xce\xba\xce\xbf\xcf\x8d\xcf\x81\xce\xbf\xcf\x85, al cor de la ciutat, on va establir la seva escola filos\xc3\xb2fica i va fundar l\'epicureisme. L\'escola fou coneguda com "El jard\xc3\xad", per ser situada al jard\xc3\xad de la seva casa d\'Atenes. Va romandre a Atenes la resta de la seva vida. _NEWLINE_Va tenir nombrosos deixebles, i el van ajudar els seus germans Neocles, Caridem i Arist\xc3\xb2bul. Corn\xc3\xadades (\xce\x9a\xce\xbf\xcf\x81\xce\xbd\xce\xb9\xce\xac\xce\xb4\xce\xb7\xcf\x82) fou un fil\xc3\xb2sof grec, \xc3\xadntim amic d\'Epicur, que \xc3\xa9s esmentat per Cicer\xc3\xb3 i Plutarc. Entre els seus deixebles acceptava dones i esclaus, cosa ins\xc3\xb2lita entre les costums del seu temps.\n_START_SECTION_\nF\xc3\xadsica\n_START_PARAGRAPH_\nEpicur adopt\xc3\xa0 la teoria atomista formada per Dem\xc3\xb2crit, i hi va introduir un element de llibertat en el moment etern dels \xc3\xa0toms, que anomen\xc3\xa0 declinaci\xc3\xb3 (par\xc3\xa9nklisis, clinamen en Lucreci). Els \xc3\xa0toms constitueixen tot l\'univers, incloent-hi les \xc3\xa0nimes (sensaci\xc3\xb3, ment, ra\xc3\xb3), que s\xc3\xb3n, per tant, materials i moren amb el cos, de manera que no cal t\xc3\xa9mer la mort.'